หุ้นดาวโจนส์ปิดบวก 14.16 จุด
ดัชนีดาวโจนส์ตลาดหุ้นนิวยอร์กปิดบวก แรงซื้อหุ้นพลังงาน
15 เม.ย. 2554

ดัชนีดาวโจนส์ตลาดหุ้นนิวยอร์กปิดบวก แรงซื้อหุ้นพลังงาน 
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (14 เม.ย.) จากแรงซื้อที่ส่งเข้าหนุนหุ้นกลุ่มพลังงาน หลังจากราคาน้ำมันดิบพุ่งขึ้นเหนือระดับ 108 ดอลลาร์/บาร์เรล อย่างไรก็ตาม ภาวะการซื้อขายเป็นไปอย่างผันผวน หลังจากสหรัฐเปิดเผยจำนวนผู้ขอรับสวัสดิการว่างงานพุ่งขึ้นอย่างเหนือความคาดหมายในรอบสัปดาห์ที่แล้ว รวมทั้งความวิตกกังวลเกี่ยวกับปัญหาเงินเฟ้อทั่วโลก
ดัชนีเฉลี่ยอุตสาหกรรมดาวโจนส์ปิดบวก 14.16 จุด หรือ 0.12% แตะที่ 12,285.15 จุด ดัชนี S&amp;P 500 ปิดบวก 0.11 จุด หรือ 0.01% แตะที่ 1,314.52 จุด และดัชนี Nasdaq ปิดลบ 1.30 จุด หรือ 0.05% แตะที่ 2,760.22 จุด
ปริมาณการซื้อขายในตลาดหุ้นนิวยอร์กมีอยู่ราว 4 พันล้านหุ้น มีจำนวนหุ้นบวกมากกว่าหุ้นลบในอัตราส่วน 4 ต่อ 3
ตลาดหุ้นนิวยอร์กได้แรงหนุนจากการที่นักลงทุนเข้าซื้อหุ้นกลุ่มพลังงาน หลังจากราคาน้ำมันดิบ NYMEX พุ่งขึ้นเหนือระดับ 108 ดอลลาร์/บาร์เรลเมื่อคืนนี้ อย่างไรก็ตาม ภาวะการซื้อขายเป็นไปอย่างผันผวน เนื่องจากนักลงทุนส่วนใหญ่ยังคงวิตกกังวลเกี่ยวกับแนวโน้มเศรษฐกิจและตลาดแรงงานของสหรัฐ